62022CJ0695_RES
Vec C‑695/22
Fondee a.s.
proti
České národní bance
(návrh na začatie prejudiciálneho konania, ktorý podal Městský soud v Prahe)
Rozsudok Súdneho dvora (piata komora) zo 16. mája 2024
„Návrh na začatie prejudiciálneho konania – Slobodné poskytovanie služieb – Trhy s finančnými nástrojmi – Smernica 2014/65/EÚ – Článok 3 – Vyňatie z pôsobnosti smernice 2014/65/EÚ – Investičný sprostredkovateľ vyňatý z pôsobnosti tejto smernice – Právna úprava členského štátu, ktorá zakazuje tomuto sprostredkovateľovi postúpiť pokyny klientov investičnej spoločnosti usadenej v inom členskom štáte“
Sloboda usadiť sa – Slobodné poskytovanie služieb – Trhy s finančnými nástrojmi – Smernica 2014/65 – Voliteľné výnimky – Investičný sprostredkovateľ – Právna úprava členského štátu zakazujúca sprostredkovateľovi vyňatému z pôsobnosti tejto smernice postúpiť pokyny klientov investičnej spoločnosti usadenej v inom členskom štáte, ktorej bolo udelené povolenie – Neprípustnosť
[Smernica Európskeho parlamentu a Rady 2014/65, článok 3 ods. 1 písm. c) bod i)]
(pozri body 31, 32 a výrok)
Zhrnutie
Súdny dvor na základe návrhu na začatie prejudiciálneho konania, ktorý podal Městský soud v Prahe (Česká republika) v rámci sporu týkajúceho sa slobodného poskytovania služieb sprostredkovateľa na trhoch s finančnými nástrojmi, potvrdil možnosť sprostredkovateľa, na ktorého sa nevzťahuje smernica 2014/65 (
1
), postúpiť burzové pokyny investičnej spoločnosti so sídlom v inom členskom štáte, ako je členský štát jeho miesta pôvodu.
Spoločnosť Fondee a.s. vykonáva v Českej republike činnosť investičného sprostredkovateľa. Na základe možnosti, ktorú Česká republika využila podľa článku 3 ods. 1 smernice 2014/65, je Fondee ako taká vyňatá z pôsobnosti tejto smernice, a teda nevyužíva slobodu poskytovať investičné služby v súlade s odsekom 3 toho istého článku.
V rámci svojej činnosti v období od 7. októbra do 27. decembra 2019 postúpila Fondee 407 pokynov na nákup jednotiek fondov obchodovaných na burze prijatých od svojich klientov obchodníkovi s cennými papiermi so sídlom v Holandsku.
Vnútroštátne právne predpisy však zakazujú investičným sprostredkovateľom postúpiť pokyny investičným spoločnostiam so sídlom v iných členských štátoch.
Česká národní banka teda uložila spoločnosti Fondee pokutu z dôvodu výkonu jej činností počas predmetného obdobia.
Po zamietnutí rozkladu bankovou radou České národní banky Fondee podala žalobu na Městský soud v Prahe, ktorý je vnútroštátnym súdom, ktorý podal návrh na začatie prejudiciálneho konania. Tento súd si v podstate kladie otázku, či sa investiční sprostredkovatelia môžu dovolávať práva na slobodné poskytovanie služieb na základe článku 56 ZFEÚ, aby mohli postúpiť pokyny klienta zahraničnému obchodníkovi s cennými papiermi.
Posúdenie Súdnym dvorom
Keďže smernica 2014/65 vykonala úplnú harmonizáciu vnútroštátnych právnych predpisov najmä o cezhraničnom prijímaní a postúpení pokynov týkajúcich sa jedného alebo viacerých finančných nástrojov, Súdny dvor sa v súlade so svojou judikatúrou (
2
) rozhodol preskúmať prejudiciálne otázky len na základe ustanovení tejto smernice.
Súdny dvor preto konštatoval, že otázka, ktorá mu bola predložená, spočíva v podstate v tom, či sa má článok 3 ods. 1 písm. c) bod i) smernice 2014/65 vykladať v tom zmysle, že osoby, ktoré členský štát vyňal z pôsobnosti tejto smernice, sú oprávnené postúpiť na vykonanie pokyny prijaté od klientov s bydliskom alebo so sídlom v tomto členskom štáte investičným spoločnostiam so sídlom v inom členskom štáte, ktorým bolo udelené povolenie, a teda či uvedené ustanovenie bráni vnútroštátnej právnej úprave, ktorá takéto postúpenie zakazuje.
Súdny dvor odpovedal na túto otázku kladne.
Na dosiahnutie tohto záveru Súdny dvor uviedol, že článok 3 ods. 1 smernice 2014/65 umožňuje členským štátom neuplatňovať túto smernicu na osoby, ktorých sú domovským členským štátom, s výhradou dodržania určitých podmienok. Medzi týmito podmienkami sa v článku 3 ods. 1 písm. c) bode i) tejto smernice výslovne uvádza, že tieto osoby sú oprávnené postúpiť pokyny, ktoré prijímajú od investičných spoločností, ktorým bolo udelené povolenie.
Tento článok sa však týka postúpenia pokynov na akúkoľvek investičnú spoločnosť, ktorej bolo udelené povolenie, a nielen investičným spoločnostiam usadeným a povoleným v domovskom členskom štáte osoby, ktorá je vyňatá z pôsobnosti tejto smernice.
(
1
)	Smernica Európskeho parlamentu a Rady z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (Ú. v. EÚ L 173, 2014, s. 349).
(
2
)	Rozsudok z 20. apríla 2023, Autorità Garante della Concorrenza e del Mercato (Obec Ginosa) (C‑348/22, EU:C:2023:301, bod 36 a citovaná judikatúra).